Norman Thatcher Scharpf

Norman Thatcher Scharpf je od júla 2012 zástupcom vedúceho misie na Americkom veľvyslanectve v Bratislave. Pred nástupom do tejto funkcie pôsobil ako zástupca riaditeľa Odboru globálnych systémov Oddelenia medzinárodných organizácii Ministerstva zahraničných vecí USA. V tejto pozícii viedol 15-členný tím zodpovedný za implementáciu politiky USA v multilaterálnych špecializovaných agentúrach Organizácie spojených národov prostredníctvom misií USA v Ženeve, Viedni, Montreale a Nairobi.

Pán Scharpf disponuje bohatou pracovnou a jazykovou skúsenosťou v nových demokraciách a trhových ekonomikách strednej a juhovýchodnej Európy. Medzi miesta jeho pôsobenia patria Belehrad (2006-2009), Tallinn (2003-2006), Varšava (1996-1998) a Záhreb (1999-2002). Prvou krajinou, do ktorej bol vyslaný po vstupe do diplomatických služieb, bola Brazília, konkrétne americký Generálny konzulát v Sao Paulo (1993-1995). V rokoch 2009-2010 absolvoval magisterské štúdium v odbore stratégií národných bezpečnostných zdrojov na Národnej obrannej univerzite. Bol ocenený dvoma mimoriadnymi oceneniami, troma cenami za zásluhy a niekoľkými skupinovými oceneniami Ministerstva zahraničných vecí USA.

Po promócii na bakalára ekonómie na Pensylvánskej univerzite v roku 1984 slúžil v námorníctve ako dôstojník pre zásobovanie. Pôsobil na lodi USS Robison (DDG-12) využívanej na zneškodňovanie riadených striel, na lietadlovej lodi USS Ranger (CV-61) a taktiež v Paname a vo Washingtone, DC. Za svoje služby získal medailu obrany za zásluhy, pochvalnú medailu námorníctva a medailu námorníctva za dosiahnuté výsledky.

Pán Scharpf sa narodil v Pittsburghu v Pensylvánii, ale vyrastal v Chevy Chase v Marylande a stredoškolské vzdelanie absolvoval na St. Albans School vo Washingtone, DC. Z cudzích jazykov ovláda slovenčinu, srbochorvátčinu, portugalčinu, španielčinu, francúzštinu, poľštinu a estónčinu. Je ženatý s Donnou Marie, za slobodna LaPorte, z New Orleans v Louisiane. Majú spolu dcéru a dvoch synov.